Прокуратурата в Берлин предяви обвинения към 26-годишен български гражданин, който преди шест месеца блъсна млада жена надолу по стълбите в германското метро, съобщиха информационните агенции.

Ако бъде признат за виновен, той може да получи присъда до десет години лишаване от свобода.

По думите на говорителя на прокуратурата Мартин Щелтнер заподозреният Светослав Стойков е обвинен в нанасяне на тежки телесни повреди.

Случаят е от 27 октомври м.г., но стана известен през декември, когато полицията публикува кадри от наблюдателните камери в метрото. На тях се вижда как няколко младежи преследват млада жена и един от тях я ритва в гърба, след което тя пада по лице надолу по стъпалата.

Пострадалата млада жена получава фрактура на ръката и натъртвания.

Този случай на немотивирано насилие стресна обществеността в Германия и в продължение на няколко дни бе основна тема в медиите.

В началото на декември той бе задържан на централната автогара в берлинския квартал “Шарлотенбург”, а от 18 декември е в предварителния арест.